CELEX: 32018D1192
Language: el
Date: 2018-07-11 00:00:00
Title: Εκτελεστική απόφαση (ΕΕ) 2018/1192 της Επιτροπής, της 11ης Ιουλίου 2018, σχετικά με την ενεργοποίηση της ενισχυμένης εποπτείας για την Ελλάδα [κοινοποιηθείσα υπό τον αριθμό C(2018) 4495]

22.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/1
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1192 ΤΗΣ ΕΠΙΤΡΟΠΉΣ
         της 11ης Ιουλίου 2018
         σχετικά με την ενεργοποίηση της ενισχυμένης εποπτείας για την Ελλάδα
         
            
               [κοινοποιηθείσα υπό τον αριθμό C(2018) 4495]
            
         
         (Το κείμενο στην ελληνική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται από σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 2 παράγραφος 1,
         Εκτιμώντας τα ακόλουθα:
         
                     (1)
                  
                  
                     Από το 2010, η Ελλάδα λαμβάνει χρηματοδοτική συνδρομή από τα κράτη μέλη της ζώνης του ευρώ. Συγκεκριμένα, προς στήριξη του πρώτου προγράμματος μακροοικονομικής προσαρμογής, μεταξύ Μαΐου 2010 και Δεκεμβρίου 2011, η Ελλάδα έλαβε 52 900 εκατ. ευρώ από διμερή δάνεια από κράτη μέλη της ζώνης του ευρώ που έχουν ως νόμισμα το ευρώ, τα οποία συγκεντρώθηκαν από την Επιτροπή στο πλαίσιο της Δανειακής Διευκόλυνσης για την Ελλάδα· για τη στήριξη του δεύτερου προγράμματος μακροοικονομικής προσαρμογής, μεταξύ Μαρτίου 2012 και Φεβρουαρίου 2015, η Ελλάδα έλαβε πρόσθετα δάνεια ύψους 130 900 εκατομμυρίων ευρώ, που χορηγήθηκαν από το Ευρωπαϊκό Ταμείο Χρηματοπιστωτικής Σταθερότητας (2)· και μεταξύ Αυγούστου 2015 και Ιουνίου 2018, η Ελλάδα έλαβε πρόσθετο ποσό ύψους 59 900 εκατ. ευρώ (3) υπό μορφή δανείων από τον Ευρωπαϊκό Μηχανισμό Σταθερότητας. Συνολικά, οι εκκρεμείς υποχρεώσεις της Ελλάδας έναντι των κρατών μελών της ζώνης του ευρώ, το Ευρωπαϊκό Ταμείο Χρηματοπιστωτικής Σταθερότητας και τον Ευρωπαϊκό Μηχανισμό Σταθερότητας ανέρχονται στο συνολικό ποσό των 243 700 εκατ. ευρώ. Επιπλέον, για στήριξη του πρώτου και του δεύτερου προγράμματος οικονομικής προσαρμογής, η Ελλάδα έλαβε επίσης χρηματοδοτική συνδρομή από το Διεθνές Νομισματικό Ταμείο, ύψους 32 100 εκατ. ευρώ.
                  
               
                     (2)
                  
                  
                     Η χρηματοδοτική συνδρομή του Ευρωπαϊκού Μηχανισμού Σταθερότητας θα λήξει στις 20 Αυγούστου 2018.
                  
               
                     (3)
                  
                  
                     Οι όροι πολιτικής για τη χρηματοδοτική συνδρομή του Ευρωπαϊκού Μηχανισμού Σταθερότητας καθορίστηκαν στην εκτελεστική απόφαση (ΕΕ) 2016/544 του Συμβουλίου (4), που τροποποιήθηκε στη συνέχεια με την εκτελεστική απόφαση (ΕΕ) 2017/1226 του Συμβουλίου (5). Οι όροι πολιτικής αναλύθηκαν περαιτέρω σε ένα μνημόνιο συνεννόησης για τον Ευρωπαϊκό Μηχανισμό Σταθερότητας σχετικά με τους ειδικούς όρους οικονομικής πολιτικής («Μνημόνιο Συνεννόησης») που υπογράφηκε από την Επιτροπή, εξ ονόματος του Ευρωπαϊκού Μηχανισμού Σταθερότητας, και από την Ελλάδα στις 19 Αυγούστου 2015 και στις μεταγενέστερες τέσσερις τροποποιήσεις.
                  
               
                     (4)
                  
                  
                     Στο πλαίσιο της χρηματοδοτικής συνδρομής του Ευρωπαϊκού Μηχανισμού Σταθερότητας, η Ελλάδα έχει θέσει σε εφαρμογή ένα μεγάλο αριθμό μεταρρυθμίσεων που καλύπτουν ευρύ φάσμα τομέων πολιτικής: i) τη δημοσιονομική βιωσιμότητα, ii) τη χρηματοπιστωτική σταθερότητα, iii) τις διαρθρωτικές πολιτικές για την ενίσχυση της ανταγωνιστικότητας και της ανάπτυξης, και iv) τη δημόσια διοίκηση. Με βάση το μεγάλο αριθμό μέτρων που υλοποιήθηκαν στο πλαίσιο του προγράμματος, οι βασικές θεσμικές και διαρθρωτικές μεταρρυθμίσεις θα πρέπει να συνεχιστούν μεσοπρόθεσμα, προκειμένου να εξασφαλιστεί η ολοκλήρωση και η πλήρης αποτελεσματικότητά τους.
                  
               
                     (5)
                  
                  
                     Ως αποτέλεσμα των δράσεων που αναλήφθηκαν από την ελληνική κυβέρνηση, οι δημοσιονομικές και εξωτερικές ανισορροπίες των ροών διορθώθηκαν σε μεγάλο βαθμό. Το ισοζύγιο της γενικής κυβέρνησης ήταν θετικό το 2016 και το 2017 και η Ελλάδα βρίσκεται σε καλό δρόμο για την επίτευξη του στόχου για πρωτογενές πλεόνασμα 3,5 % του ακαθάριστου εγχώριου προϊόντος το 2018 και μεσοπρόθεσμα. Η εξωτερική καθαρή δανειοδότηση ήταν θετική το 2015 και στη συνέχεια παρουσίασε μόνο μικρά ελλείμματα. Η οικονομία έχει αρχίσει να ανακάμπτει, εμφανίζοντας ρυθμό ανάπτυξης 1,4 % το 2017, ενώ η ανεργία βρίσκεται σε πτωτική πορεία. Η Ελλάδα βελτίωσε την κατάταξή της όσον αφορά τους κύριους συγκριτικούς δείκτες επιδόσεων της χώρας.
                  
               
                     (6)
                  
                  
                     Ωστόσο, παρά τις προσπάθειες μεταρρύθμισης, η Ελλάδα εξακολουθεί να αντιμετωπίζει σημαντικές, συσσωρευμένες από το παρελθόν, ανισορροπίες και ευπάθειες. Ειδικότερα, όπως προκύπτει επίσης από την έκθεση του μηχανισμού επαγρύπνησης της Επιτροπής του 2018 [συνταχθείσα σύμφωνα με τα άρθρα 3 και 4 του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (6)], η Ελλάδα αντιμετωπίζει τα ακόλουθα προβλήματα. Το δημόσιο χρέος, μετά την κορύφωσή του στο 180,8 % του Ακαθάριστου Εγχώριου Προϊόντος στα τέλη του 2016, παρέμεινε στο 178,6 % του Ακαθάριστου Εγχώριου Προϊόντος στα τέλη του 2017, που είναι το υψηλότερο στην Ένωση. Η καθαρή διεθνής επενδυτική θέση περίπου στο – 140 % του Ακαθάριστου Εγχώριου Προϊόντος το 2016 παραμένει επίσης πολύ υψηλή· επιπλέον, παρά το σχεδόν ισοσκελισμένο ισοζύγιο τρεχουσών συναλλαγών, το αποτέλεσμα αυτό εξακολουθεί να είναι ανεπαρκές για τη στήριξη μιας μείωσης της μεγάλης καθαρής διεθνούς επενδυτικής θέσης σε συνετά επίπεδα με ικανοποιητικό ρυθμό. Η ανεργία, αν και μειώθηκε από το ανώτατο επίπεδο του 27,9 % το 2013, εξακολουθεί να παραμένει υψηλή ανερχόμενη σε 20,1 % τον Μάρτιο του 2018. Η μακροχρόνια ανεργία (15,3 % στο τέλος του 2017) και η ανεργία των νέων (43,8 % τον Μάρτιο του 2018) παραμένουν επίσης σε πολύ υψηλά επίπεδα. Το επιχειρηματικό περιβάλλον εξακολουθεί να χρειάζεται σημαντική περαιτέρω βελτίωση, καθώς η Ελλάδα εξακολουθεί να υστερεί κατά πολύ των ορίων της βέλτιστης επίδοσης σε αρκετούς τομείς των διαρθρωτικών συνιστωσών των κύριων δεικτών συγκριτικών οικονομικών επιδόσεων (π.χ. εκτέλεση συμβάσεων, κτηματολόγιο, αφερεγγυότητα κ.λπ.).
                  
               
                     (7)
                  
                  
                     Ενώ ο τραπεζικός τομέας συνεχίζει να διαθέτει επαρκή κεφαλαιοποίηση, εξακολουθεί να αντιμετωπίζει προκλήσεις που συνδέονται με τη χαμηλή κερδοφορία και τη μεγάλη συσσώρευση μη εξυπηρετούμενων ανοιγμάτων· εξακολουθούν να υπάρχουν ισχυροί δεσμοί με το Δημόσιο. Στα τέλη Μαρτίου 2018, το απόθεμα των μη εξυπηρετούμενων ανοιγμάτων εξακολουθούσε να είναι πολύ υψηλό, ανερχόμενο σε 92.4 δισεκ. ευρώ ή 48,5 % των συνολικών ανοιγμάτων εντός ισολογισμού. Η Ελλάδα έχει θεσπίσει βασική νομοθεσία στο πλαίσιο της χρηματοδοτικής συνδρομής του Ευρωπαϊκού Μηχανισμού Σταθερότητας για να διευκολυνθεί η εκκαθάριση των ισολογισμών των τραπεζών, αλλά θα απαιτηθούν συνεχείς προσπάθειες για να μειωθεί σε βιώσιμα επίπεδα ο δείκτης έκθεσης σε μη εξυπηρετούμενα ανοίγματα, και να δοθεί η δυνατότητα στα χρηματοπιστωτικά ιδρύματα να εκπληρώνουν ανά πάσα στιγμή τα καθήκοντα διαμεσολάβησης και διαχείρισης κινδύνων. Επιπλέον, υπάρχει ένας χάρτης πορείας για τη χαλάρωση των ελέγχων στην κίνηση κεφαλαίων, με στόχο να αποκατασταθεί η εμπιστοσύνη των καταθετών. Ενώ ορισμένοι έλεγχοι στην κίνηση κεφαλαίων έχουν χαλαρώσει, θα πρέπει να συνεχιστούν περαιτέρω οι προσπάθειες βάσει συμφωνηθέντων κριτηρίων αναφοράς.
                  
               
                     (8)
                  
                  
                     Μετά τον αποκλεισμό της από τη λήψη δανείων στη χρηματοπιστωτική αγορά από το 2010, η Ελλάδα άρχισε να ανακτά πρόσβαση στην αγορά από τον Ιούλιο του 2017 μέσω εκδόσεων κρατικών ομολόγων. Ωστόσο, εν μέσω αστάθειας στις χρηματοπιστωτικές αγορές, οι αποδόσεις των ελληνικών ομολόγων παραμένουν σε υψηλά επίπεδα σε σύγκριση με άλλα κράτη μέλη της ζώνης του ευρώ, ενώ οι όροι δανειοληψίας της Ελλάδας παραμένουν εύθραυστοι στο πλαίσιο εξωτερικών οικονομικών κινδύνων. Ως εκ τούτου, πρέπει να καταβληθούν περαιτέρω προσπάθειες για την εξασφάλιση συνεχούς και σταθερής πρόσβασης στην αγορά για τα κρατικά ομόλογα.
                  
               
                     (9)
                  
                  
                     Με βάση τα ανωτέρω, η Επιτροπή καταλήγει στο συμπέρασμα ότι η Ελλάδα εξακολουθεί να αντιμετωπίζει κινδύνους όσον αφορά τη χρηματοπιστωτική σταθερότητα, οι οποίοι, αν υλοποιηθούν, θα μπορούσαν να έχουν δυσμενείς δευτερογενείς επιπτώσεις σε άλλα κράτη μέλη της ζώνης του ευρώ. Εάν επέλθουν τυχόν δευτερογενείς συνέπειες, θα μπορούσαν να προκύψουν έμμεσα με επιπτώσεις στην εμπιστοσύνη των επενδυτών, και, ως εκ τούτου, κόστος αναχρηματοδότησης για τράπεζες και κρατικά χρεόγραφα σε άλλα κράτη μέλη της ζώνης του ευρώ.
                  
               
                     (10)
                  
                  
                     Στις 22 Ιουνίου 2018, η Ευρωομάδα κατέληξε σε πολιτική συμφωνία να επιβάλει πρόσθετα μέτρα για να διασφαλίσει τη βιωσιμότητα του χρέους. Η Ελλάδα έχει υψηλό απόθεμα χρέους της γενικής κυβέρνησης, το οποίο ανερχόταν σε 178,6 % του ακαθάριστου εγχώριου προϊόντος στα τέλη του 2017. Η Ελλάδα έχει ήδη λάβει γενναιόδωρη χρηματοδοτική στήριξη από τους ευρωπαίους εταίρους με ευνοϊκούς όρους και το 2012 εγκρίθηκαν ειδικά μέτρα για την αναδιάταξη χρέους σε πιο βιώσιμη βάση και εκ νέου από τον Ευρωπαϊκό Μηχανισμό Σταθερότητας το 2017. Στην ανάλυση της βιωσιμότητας του χρέους τον Ιούνιο του 2018, που πραγματοποίησε η Επιτροπή σε συνδυασμό με την Ευρωπαϊκή Κεντρική Τράπεζα και σε συνεργασία με τον Ευρωπαϊκό Μηχανισμό Σταθερότητας, διαπιστώθηκε ότι, σε περίπτωση απουσίας περαιτέρω μέτρων, υπήρχαν σημαντικοί κίνδυνοι για τη βιωσιμότητα του χρέους, καθώς οι ακαθάριστες χρηματοδοτικές ανάγκες της Ελλάδας αναμενόταν να αυξηθούν περισσότερο από 20 % του ακαθάριστου εγχώριου προϊόντος μακροπρόθεσμα, όριο που έθεσε η Ευρωομάδα ως σημείο αναφοράς για την αξιολόγηση των κινδύνων όσον αφορά τη βιωσιμότητα του χρέους. Στις, τα μέτρα που συμφωνήθηκαν από την Ευρωομάδα στις 22 Ιουνίου 2018 περιλαμβάνουν την επέκταση των μέσων σταθμισμένων ληκτοτήτων κατά 10 επιπλέον έτη, την αναβολή καταβολής τόκων και χρεολυσίων κατά 10 επιπλέον έτη, καθώς και την εφαρμογή άλλων μέτρων για το χρέος. Σε συνδυασμό με την εκταμίευση ποσού ύψους 15 000 εκατ. ευρώ, μέσω του οποίου το ταμειακό απόθεμα ασφαλείας αναμένεται να καλύψει τις ανάγκες χρηματοδότησης του κρατικού χρέους για περίπου 22 μήνες μετά τη λήξη του προγράμματος, τα εν λόγω μέτρα προβλέπονται, σύμφωνα με τις βασικές παραδοχές της Επιτροπής, να είναι επαρκή για τη διασφάλιση της βιωσιμότητας του χρέους και για τη διασφάλιση ότι οι ακαθάριστες χρηματοδοτικές ανάγκες θα παραμείνουν κάτω από το 20 % του ακαθάριστου εγχώριου προϊόντος μέχρι το 2060. Σύμφωνα με ένα δυσμενές σενάριο, τα μεσοπρόθεσμα μέτρα που συμφωνήθηκαν από την Ευρωομάδα θα συμβάλουν θετικά στη βιωσιμότητα του χρέους για ορισμένο χρονικό διάστημα και θα διασφαλίσουν ότι οι δείκτες ακαθάριστων αναγκών χρηματοδότησης θα παραμείνουν κάτω από τα συμφωνηθέντα όρια έως το 2036. Η Ευρωομάδα συμφώνησε να επανεξεταστεί στο τέλος της περιόδου χάριτος του Ευρωπαϊκού Ταμείου Χρηματοπιστωτικής Σταθερότητας, το 2032, κατά πόσον χρειάζονται πρόσθετα μέτρα για το χρέος, ώστε να διασφαλιστεί η τήρηση των συμφωνημένων στόχων ως προς τις ακαθάριστες ανάγκες χρηματοδότησης, υπό τον όρο ότι θα τηρηθεί το δημοσιονομικό πλαίσιο της Ευρωπαϊκής Ένωσης και, εάν χρειάζεται, θα ληφθούν κατάλληλα μέτρα.
                  
               
                     (11)
                  
                  
                     Ωστόσο, μεσοπρόθεσμα, η Ελλάδα πρέπει να συνεχίσει τη λήψη μέτρων για την αντιμετώπιση των πηγών ή των δυνητικών πηγών δυσκολιών και την εφαρμογή διαρθρωτικών μεταρρυθμίσεων για τη στήριξη μιας ισχυρής και βιώσιμης οικονομικής ανάκαμψης, υπό το πρίσμα των κληροδοτημένων συνεπειών διαφόρων παραγόντων. Στους παράγοντες αυτούς περιλαμβάνεται η σοβαρή και παρατεταμένη ύφεση κατά τη διάρκεια της κρίσης· το μέγεθος της δανειακής επιβάρυνσης της Ελλάδας· τα τρωτά σημεία του χρηματοπιστωτικού της τομέα· η συνεχιζόμενη σχετικά έντονη αλληλεξάρτηση μεταξύ του χρηματοπιστωτικού τομέα και των ελληνικών δημόσιων οικονομικών, μεταξύ άλλων μέσω κρατικής ιδιοκτησίας· ο κίνδυνος μετάδοσης σοβαρών εντάσεων σε οποιονδήποτε από τους εν λόγω τομείς σε άλλα κράτη μέλη, καθώς και η έκθεση των κρατών μελών της ζώνης του ευρώ στα ελληνικά κρατικά ομόλογα.
                  
               
                     (12)
                  
                  
                     Για τον σκοπό αυτό, η Ελλάδα έχει αναλάβει δέσμευση στο πλαίσιο της Ευρωομάδας να συνεχίσει και να ολοκληρώσει όλες τις βασικές μεταρρυθμίσεις που εγκρίθηκαν στο πλαίσιο της χρηματοδοτικής συνδρομής του Ευρωπαϊκού Μηχανισμού Σταθερότητας και να διασφαλίσει ότι διατηρούνται οι στόχοι των σημαντικών μεταρρυθμίσεων που έχουν εγκριθεί στο πλαίσιο των προγραμμάτων χρηματοδοτικής συνδρομής.
                  
               
                     (13)
                  
                  
                     Η Ελλάδα έχει επίσης δεσμευτεί να εφαρμόσει ειδικές δράσεις στους τομείς των δημοσίων οικονομικών και των δημοσιονομικών-διαρθρωτικών πολιτικών, της κοινωνικής μέριμνας, της χρηματοπιστωτικής σταθερότητας, των αγορών εργασίας και προϊόντων, της ιδιωτικοποίησης και της δημόσιας διοίκησης. Οι εν λόγω ειδικές δράσεις, οι οποίες περιλαμβάνονται σε παράρτημα της δήλωσης της Ευρωομάδας της 22 Ιουνίου 2018, θα συμβάλουν στην αντιμετώπιση δυνητικών πηγών οικονομικών δυσκολιών.
                  
               
                     (14)
                  
                  
                     Για να αντιμετωπιστούν οι υπολειπόμενοι κίνδυνοι και να παρακολουθείται η εκπλήρωση των δεσμεύσεων που έχουν αναληφθεί, κρίνεται αναγκαίο και σκόπιμο να υπαχθεί η Ελλάδα σε ενισχυμένη εποπτεία σύμφωνα με το άρθρο 2 παράγραφος 1 του κανονισμού (ΕΕ) αριθ. 472/2013.
                  
               
                     (15)
                  
                  
                     Ζητήθηκε επίσημα η γνώμη της Ελλάδας, επίσης μέσω επίσημης επιστολής που εστάλη στις 4 Ιουλίου 2018, και της δόθηκε η δυνατότητα να διατυπώσει τις απόψεις της σχετικά με την αξιολόγηση της Επιτροπής. Στην απάντησή της στις 6 Ιουλίου 2018, η Ελλάδα συμφώνησε με την εκτίμηση της Επιτροπής σχετικά με τις οικονομικές προκλήσεις που αντιμετωπίζει η χώρα, η οποία αποτελεί τη βάση για την ενεργοποίηση της ενισχυμένης εποπτείας.
                  
               
                     (16)
                  
                  
                     Η Ελλάδα θα συνεχίσει να λαμβάνει τεχνική στήριξη στο πλαίσιο του Προγράμματος Στήριξης Διαρθρωτικών Μεταρρυθμίσεων (όπως ορίζεται στον κανονισμό (ΕΕ) 2017/825 του Ευρωπαϊκού Κοινοβουλίου και του Συμβουλίου (7)) για τον σχεδιασμό και την υλοποίηση των μεταρρυθμίσεων, μεταξύ άλλων για τη συνέχιση και την ολοκλήρωση βασικών μεταρρυθμίσεων σύμφωνα με τις δεσμεύσεις πολιτικής που παρακολουθούνται στο πλαίσιο της ενισχυμένης εποπτείας.
                  
               
                     (17)
                  
                  
                     Η Επιτροπή προτίθεται να συνεργαστεί στενά με τον Ευρωπαϊκό Μηχανισμό Σταθερότητας για την εφαρμογή της ενισχυμένης εποπτείας, στο πλαίσιο του συστήματος έγκαιρης προειδοποίησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ελλάδα υπόκειται σε ενισχυμένη εποπτεία βάσει του άρθρου 2 παράγραφος 1 του κανονισμού (ΕΕ) αριθ. 472/2013 για περίοδο έξι μηνών, αρχής γενομένης από την 21η Αυγούστου 2018.
         
         
            Άρθρο 2
            Η παρούσα απόφαση απευθύνεται στην Ελληνική Δημοκρατία.
         
         
            Βρυξέλλες, 11 Ιουλίου 2018.
            
               
                  Για την Επιτροπή
               
               Pierre MOSCOVICI
               
                  Μέλος της Επιτροπής
               
            
         
         
            (1)  ΕΕ L 140 της 27.5.2013, σ. 1.
         
            (2)  Μετά την αφαίρεση των ομολόγων του EFSF αξίας 10 900 εκατ. ευρώ που μεταβιβάστηκαν στο Ελληνικό Ταμείο Χρηματοπιστωτικής Σταθερότητας τον Μάρτιο του 2012 και επεστράφησαν τον Φεβρουάριο του 2015.
         
            (3)  Μετά την αφαίρεση δανείων 2 000 εκατ. ευρώ για την ανακεφαλαιοποίηση των τραπεζών που αποπληρώθηκαν τον Φεβρουάριο του 2017.
         
            (4)  Εκτελεστική απόφαση (ΕΕ) 2016/544 του Συμβουλίου, της 15ης Φεβρουαρίου 2016, περί εγκρίσεως του προγράμματος μακροοικονομικής προσαρμογής της Ελλάδας (2015/1411) (ΕΕ L 91 της 7.4.2016, σ. 27).
         
            (5)  Εκτελεστική απόφαση (ΕΕ) 2017/1226 του Συμβουλίου, της 30ής Ιουνίου 2017, σχετικά με την τροποποίηση της εκτελεστικής απόφασης (EE) 2016/544 για την έγκριση του προγράμματος μακροοικονομικής προσαρμογής της Ελλάδας (2015/1411) (ΕΕ L 174 της 7.7.2017, σ. 22).
         
            (6)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).
         
            (7)  Κανονισμός (ΕΕ) 2017/825 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τη θέσπιση του προγράμματος στήριξης διαρθρωτικών μεταρρυθμίσεων για την περίοδο 2017 έως 2020 και την τροποποίηση των κανονισμών (ΕΕ) αριθ. 1303/2013 και (ΕΕ) αριθ. 1305/2013 (ΕΕ L 129 της 19.5.2017, σ. 1).